
Seniorbofællesskabet Sankt Joseph har til huse i Sct. Joseph Søstrenes tidligere kloster på Strandvejen i København.
Stedet har 29 et- og toværelses lejligheder i meget forskellige størrelser – på mellem 41 og 72 kvm. Alle lejligheder har køkken og bad. Huslejen ligger på mellem 9.000 og 12.000 kr. incl vand og varme. Der er mulighed for boligsikring. 

Fælleslokaler
Vi har ud over lejlighederne en række fælleslokaler – et stort fælleslokale med køkken, dagligstue med bibliotek, aktivitetsrum med billard m.m. værksted, gæsteværelse og en balkon i husets indergård. (Fællesarealerne har en størrelse på 36 kvm., som indgår i beregningen af en evt. boligsikring.) Vi har endvidere en stor klosterhave med gode muligheder for afslapning, leg og spil (petanque) Endelig har vi en Facebookgruppe, som man kan blive medlem af. Her kan man følge dagliglivet i bofællesskabet. Navnet er Seniorbo Skt Joseph.

29 beboere
Vi er 29 beboere i alderen 55 til 90. Vores kerneværdier er åbenhed, ærlighed og tolerance med respekt for forskellige tros- og livsværdier. Lyst og interesse for fællesskab med respekt for privatliv.
 
Et aktivt bofællesskab
Vi er til stadighed et bofællesskab i opbygning og udvikling. Vi laver mad i grupper på fire og spiser sammen to gange om måneden. Vi har mange arbejdsgrupper – en havegruppe, en kulturgruppe, en vandregruppe, en whiskysmagningsgruppe, en afdelingsbestyrelse, en husmødegruppe, en aktivitetsgruppe, en bæredygtighedsgruppe m.m. 2-3 gange om året gør vi hovedrent i alle kroge af klostret.

Vores alderskrav er, at du er mellem 55 og 75 år. Man skal være selvhjulpen – det vil sige, at man er i stand til at klare sig selv uden andres hjælp. Man må ikke have hjemmeboende børn. Det er ikke tilladt at holde husdyr, og rygning er forbudt på hele matriklen. 

Vi har en interesseliste, som man kan blive skrevet op på. Henvendelse til
bofaellesskabsktjoseph@gmail.com
